
Opprettelse av PhD-program – Forskerskole i molekylær- og strukturbiologi

Innledning

Universitetsdirektøren har fått oversendt Forslag til PhD-program ved ”Forskerskolen i molekylær- og strukturbiologi” og Sammensetting og mandat for Forskerskoleutvalg ved ”Forskerskolen i molekylær- og strukturbiologi” fra en tverrfakultær arbeidsgruppe som har hatt i mandat å utarbeide forslag til Phd-program og organisering og forvaltning av forskerskolen innen molekylær biomedisin og strukturbiologi (vedlegg 1). Arbeidsgruppa har hatt representanter fra flere fagmiljø: The Norwegian Structural Biology Centre (NorStruct) ved Det matematisk-naturvitenskapelige fakultet og fire forskningsgrupper ved Det medisinske fakultet.

Bakgrunn

Norsk forskerutdanning ble evaluert i 2001/2002. En av anbefalingene i rapporten var å organisere forskerutdanningen ved faglig spisskompetansemiljø i det som ble kalt forskerskoler. Spørsmålet om forskerskoler ved Universitetet i Tromsø ble første gang behandlet i universitetsstyret 19.februar, sak S 06-04 Opprettelse av forskerskoler ved UiTø. Universitetsstyret vedtok følgende: 

1. Universitetsstyret ønsker at det settes i gang forsøk med forskerskoler ved UiTø. Det tas sikte på å starte 3 forskerskoler høsten 2004 og 2 nye høsten 2005.

2. Søknader må inneholde en beskrivelse av hvordan forskerskolen skal bygges opp, og av miljøets faglige forutsetninger som spisskompetansemiljø.

3. Det settes av 2 stipendiatstillinger per  forskerskole med oppstart første år og 2 stipendiater per skole til skolens andre driftsår. Forskerskolene vil også få tilført én postdoktorstilling per skole fra Universitetets postdoktorstillinger. 

4. Rektor og direktør får fullmakt til å oppnevne en ekstern vurderingskomite.

I brev av 02.04.2004 ble fakultetene og NFH invitert til å sende inn søknad om støtte til å starte forskerskoler. Det kom i alt inn 10 søknader. Søknadene ble vurdert av en nasjonal komité. Etter komiteens oppfatning var det tre faggrupper ved UiTø som oppfylte de fleste kriterier som var satt for en forskerskole, og de foreslo derfor at det ble opprettet tre forskerskoler ved Universitetet i Tromsø i 2004. Komiteen mente at fagmiljøene bak to av søknadene, molekylær biomedisin fra Det medisinske fakultet og strukturbiologi fra Det matematisk-naturvitenskapelige fakultet, skulle gå sammen om å etablere en felles forskerskole. Komiteens vurdering og anbefaling på dette punktet var som følger:

”Tematisk og metodologisk ligger søknadene nr. 4 (molekylær strukturbiologi) og nr. 1 (molekylær biomedisin) nær opptil hverandre, og ut i fra tilnærmingen mellom fagfeltene innen grunnleggende biomedisin burde disse to søknadene slåes sammen til en, relativt stor og utmerket forskerskole innen Molecular Biomedicine and Structural Biology. En slik forskerskole burde ha gode muligheter for å hjelpe til med forskerutdannelse innen molekylær/genetisk epidemiologi og grunnleggende biologisk vitenskap til stor nytte for utvikling av  klinisk medisinske fagfelt. Derved vil UiTØ få en forskerskole av internasjonal klasse innen biomedisinske fag.” 

Universitetsstyret tok komiteens innstilling til etterretning. Universitetsstyret gjorde følgende enstemmig vedtak i Sak S 43-04 Opprettelse av forskerskoler ved Universitetet i Tromsø:

1. Støtte til opprettelse av forskerskoler høsten 2004 tildeles:

· Forskerskole innen molekylær biomedisin og strukturbiologi. 

· Forskerskole innen arktiske økosystemer, biokjemiske sykler og klimaforandringer i antroposen, ARCTOS.

· Forskerskole innen teoretisk lingvistikk.

2. Universitetsstyret forskotterer ekstra stipendiatstillinger og en postdoktorstilling over budsjettet for 2005 til forskerskole innen molekylær biomedisin og strukturbiologi. Stillingene tas fra potten av slike stillinger som skal refordeles i 2005 eller av nye stillinger som måtte bli opprettet i budsjettet for 2005.

I denne styresaken ber universitetsdirektøren styret ta stilling til to forhold knyttet til forskerskolen i molekylær- og strukturbiologi:

1. Organisering og forvaltning av programmet

2. Godkjenning av selve programmet

Arbeidsgruppas forslag til organisering og forvaltning av forskerskolen i molekylær- og strukturbiologi

Fagmiljøene som sto bak de to opprinnelige søknadene, fikk en ekstra utfordring da innstillingen fra komiteen og det påfølgende vedtaket i universitetsstyret konkluderte med en felles forskerskole, i stedet for en på hvert av de to fakultetene. Det har vært viktig for arbeidsgruppa å skape en felles plattform for fremtidige doktorgradsstudenter, samtidig som det har vært et ønske å opprettholde en nær kontakt med begge fakultetene. Partene har hatt en god, men tidkrevende prosess høsten 2004, og har lyktes i å enes om et felles programforslag, navn på forskerskolen og forslag til retningslinjer for drift av skolen. Det foreslås at skolen tar navnet Forskerskole i molekylær- og strukturbiologi og organiseres som et eget Phd-program, Phd-program innen molekylær- og strukturbiologi (se vedlegg 1) . Forskermiljøene har lagt vekt på at skolen må få en egen identitet, og dermed også bli mer synlig utad enn om den organiseres som ulike studieretninger innen to eksisterende programmer. Et felles program vil også kunne sikre studentene en felles tilhørighet.

Arbeidsgruppa foreslår at skolen administreres og forvaltes gjennom et eget forskerskoleutvalg - Forskerskoleutvalget ved Forskerskolen i molekylær- og strukturbiolog (se vedlegg 1). Utvalget skal, etter delegasjon fra fakultetsstyrene ved Det medisinske fakultet og Det matematisk-naturvitenskapelige fakultet, ha ansvaret for selve forskerutdanningen ved Forskerskolen i molekylær- og strukturbiologi. Utvalget foretar opptak til Phd-programmet, godkjenner og endrer studieplaner og avgjør saker som er relatert til forskerutdanningen ved forskerskolen. For øvrig behandler utvalget de saker som legges fram for det av utvalgets leder/nestleder, fakultetsstyrene ved Det medisinske fakultet eller Det matematisk-naturvitenskaplige fakultet og universitetet sentralt. Sekretærfunksjonen foreslås lagt til ett av de involvert fakultetene. Selv om studentene ved forskerskolen bli tatt opp til et eget Phd-program, vil ikke dette endre på ansettelsesforhold og kreditering av utdannelsen. Stipendiatene blir fortsatt ansatt ved det institutt/fakultet som den aktuelle forskningsgruppen tilhører. Noen stipendiater vil dermed være ansatt ved Det matematisk-naturvitenskapelige fakultet, andre ved Det medisinske fakultet. Avslutningen av studiet (disputas og tildeling av grad) vil tilsvarende også foregå ved de to respektive fakultetene og produksjonsmidler vil bli tildelt fakulteter/institutter som ved det ordinære Phd-programmet ved fakultetene.

Fakultetenes syn

Arbeidsgruppa har hatt drøftingsmøter med fakultetene underveis i arbeidet. De organisatoriske problemstillingene har også vært diskutert med Forsknings- og studieavdelinga. 

I brev av 20.01.2005 ble arbeidsgruppas planer for organisering og administrasjon av forskerskolen oversendt Det medisinske fakultet og Det matematisk-naturvitenskapelige fakultet (se vedlegg 1). Fakultetene ble bedt om å uttale seg om forslaget, før saken ble oversendt universitetsdirektøren. 

Det matematisk-naturvitenskapelige fakultet

Fakultetet er positivt innstilt til arbeidsgruppas forslag til organisering og administrasjon av forskerskolen. Det mener at Phd-programmet som foreslås opprettet, bygger på de eksisterende Phd-programmene ved Det medisinske fakultet og Det matematisk-naturvitenskapelige fakultet, og at mandatet for forskerskoleutvalget bygger tilsvarende på mandat for forskerutdanningsutvalget ved fakultetene. 

Det matematisk-naturvitenskapelige fakultet peker også på at det vil bli opprettet flere forskerskoler ved Universitetet i Tromsø i løpet av 2005. I den forbindelse påpeker fakultetet at det ikke vil være naturlig å opprette egne Phd-program og utvalg for disse forskerskolene, med mindre de involverer flere fakultet, slik tilfellet er her. Fakultetsstyret ved Det matematisk-naturvitenskapelige fakultet behandlet saken i møte 21.02.05 og følgende enstemmige vedtak ble fattet: 

”Det matematisk-naturvitenskapelige fakultet anbefaler opprettelsen av et eget PhD-program for Forskerskole i molekylær og strukturbiologi. 

Fakultetet godkjenner forslaget til mandat og sammensetning for et eget forskerutdanningsutvalg for denne forskerskolen med de forslag til endringer som ble framsatt på møtet.”

Det medisinske fakultet

Det medisinske fakultet kan ikke se at det foreligger noen faglig begrunnelse for at det skal opprettes et eget Phd-program ved Forskerskolen i molekylær og strukturbiologi. Det medisinske fakultet har organisert Phd-utdanningen slik at alle studenter tas opp til kun ett program, uavhengig av faglig bakgrunn. Under dette ene programmet er det fem studieretninger. Fakultetet mener derfor at forskerskolen skal utgjøre en studieretning under Phd-graden i medisinske fag. En tilsvarende studieretning kan opprettes ved Det matematisk-naturvitenskapelige fakultet for studenter som skal avlegge sin doktorgrad der. Dermed vil en slippe å etablere et nytt administrativt organ samtidig som forskerskolens identitet og enhetlige profil ivaretas. 

Videre peker fakultetet på at et eget forskerskoleutvalg, på linje med forskningsutvalget ved Det medisinske fakultet og forskerutdanningsutvalget ved Det matematisk-naturvitenskapelige fakultet, vil føre til mer byråkrati. Fakultetet mener at et nytt utvalg nødvendigvis vil føre til mer administrasjon og at det vil være uheldig å opprette organer som ikke er direkte forankret til et enkelt fakultet. Det påpekes også at det kan være uheldig at forskerskolestudentene isoleres fra fakultetet. Fakultetsstyret ved Det medisinske fakultet behandlet saken i møte 17.03.05 og følgende enstemmige vedtak ble fattet: 

”Fakultetsstyret er  positive til opprettelsen av Forskerskole i molekylær og strukturbiologi. Fakultetsstyret mener imidlertid at det er mest formålstjenlig  at Forskerskolestudentene tas opp ved allerede eksisterende PhD-program. Det foreslås at det opprettes en ny studieretning innenfor molekylær og strukturbiologi, som forbeholdes studenter ved Forskerskolen i molekylær- og strukturbiologi. Studieretningen administreres og ivaretas av Forskningsutvalget ved Det medisinske fakultet. Forskningsutvalget utvides med en vitenskapelig representant for Forskerskolen ved behandling av søknader som gjelder stipendiater tilknyttet Forskerskolen.”

Det foreligger dermed en uenighet mellom Det medisinske fakultet og Det matematisk-naturvitenskaplige fakultet med hensyn til hvordan forskerskolen skal organiseres og forvaltes.

Universitetsdirektørens vurdering

Universitets- og høgskolerådet har utarbeidet et notat om forskerskoler: UHR-notat 2/2003 Forskerskoler i Norge? Om mål og organisering av forskerskoler i norsk forskerutdanning. Notatet anbefaler at forskerskolen skal ha en egen identitet med blant annet egne kurstilbud, klart formalisert organisasjon rundt forskerutdanningen og en ledelse med tydelig ansvar. Miljøer som får status som forskerskoler kan være organisert på ulike måter, men bør ha en klar forankring i fagmiljøene ved institusjonen og representere spisskompetansemiljø. Forskerskolens aktivitet skal skje innenfor rammen av Phd-reglementet og være likeverdig med doktorgradsstudier innen et ordinært program. Universitetet i Tromsø har, både i utlysningen og vurderingen av søknadene, lagt seg tett opp til UHRs retningslinjer. 

Den nasjonal vurderingskomiteen har også lagt UHRs kjennetegn og prinsipper til grunn for sin vurdering av søknadene fra Universitetet i Tromsø. Klar organisering og ledelse med tydelig ansvar som sikrer skolens identitet, var sentrale momenter. Komiteens innstilling var klar i sin anbefaling; de to søknadsalternativene bør slås sammen til én forskerskole. Universitetsstyret tok komiteens innstilling til etterretning, og vedtok i sak 43-04 at det skulle opprettes én forskerskole i biomedisin og strukturbiologi. 

Arbeidsgruppa har etter universitetsdirektørens syn fulgt opp komiteens innstilling og universitetsstyrets tidligere vedtak. Til tross for at de representerer flere forskningsgrupper og to fakulteter har de lagt ned et betydelig arbeid, og resultatet er intern enighet i gruppa om en felles skole, det vil si et felles doktorgradsprogram, og de har også laget et forslag til hvordan programmet kan forvaltes i fellesskap. Underveis har de vært i dialog med fakultetenes ledelse. 

Til tross for et godt grunnarbeid har de to fakultetsstyrene ulikt syn i saken. Det matematisk-naturvitenskapelige fakultet støtter arbeidsgruppas forslag, mens Det medisinske fakultet går inn for at det opprettes en studieretning ved hvert av fakultetene innenfor eksisterende Phd-program.

Universitetet i Tromsø har valgt en struktur for Phd-utdanningen som følger fakultetsgrensene. Phd-utdanningen er i hovedsak organisert gjennom ett program ved hvert fakultet, med flere ulike studieretninger under dette ene programmet. Tverrfakultære programmer innen doktorgradsutdanningen har naturlig nok i liten grad vært aktuelt til nå. Det eksisterer derfor ingen praksis eller retningslinjer for hvordan tverrfakultære doktorgradsprogrammer skal forvaltes. Det er åpenbart blitt et større behov nå enn før for utstrakt samarbeid mellom ulike forskingsmiljøer for å kunne være i posisjon til å kunne konkurrere om forskningsmidler, både nasjonalt og internasjonalt. Innenfor forskningsfeltet biologi som ved Universitetet i Tromsø drives ved hele fire enheter( to fakulteter, NFH og Museet), er det ikke uventet at denne problemstillingen nå kommer opp. Der det er aktuelt og der forskningsmiljø er lokalisert til ulike enheter som samlet kan utgjøre et sterkt forskningsmiljø, må ikke fakultetsgrensene bli et problem for virksomheten.

Universitetsdirektøren mener at  arbeidsgruppas forslag om en felles plattform for forskerskolen er fornuftig. Synliggjøring av skolen utad gjennom en egne identitet er et moment som arbeidsgruppa har lagt vekt på. Ikke minst er dette viktig i forhold til oppgaven med å rekruttere gode kandidater til denne forskerskolen. Et eget felles program vil også kunne gi studentene en sterkere følelse av felles tilhørighet samtidig som de opprettholder en nær kontakt med begge fakultetene i kraft av å være ansatte ved fakultetene. Selv om studentene er tatt opp til et tverrfakultært fellesprogram, er de ansatt og formelt tilknyttet det fakultet hvor de mottar veiledning. Både arbeidsgruppas og Det medisinske fakultets forslag ivaretar denne tilknytningen til fakultetene. 

Universitetsdirektøren kan ikke se at forslaget fra Det medisinske fakultetet om å opprette en studieretning innenfor hvert av de eksisterende Phd-programmene ved fakultetene er i samsvar med vedtaket om å opprette en felles forskerskole. Dersom de to miljøene hadde fått godkjent hver sin forskerskole, hadde dette vært den aktuelle organiseringen. Vedtaket om en felles forskerskole i tråd med komiteens intensjon taler klart for arbeidsgruppas forslag. 

Universitetsdirektøren kan heller ikke se at opprettelse av et eget forskerskoleutvalg vil medføre så mye mer byråkrati og administrasjon, slik Det medisinske fakultet hevder. Universitetsdirektøren er av den oppfatning at organisasjonsmodellen som Det medisinske fakultet går inn for, i like stor grad  øker faren for mer byråkrati og administrasjon. Enhver sak som gjelder forskerskolen, vil måtte behandles ved begge fakultetene, med dobbel saksforberedelse. En slik løsning forutsetter stor grad av koordinering mellom fakultetene, og vil kreve ytterligere merarbeid i tilfeller der vedtakene ikke blir samstemmige. Ankeinstansen vil da være universitetsstyret.

Universitetsdirektøren har i sin innstilling lagt vekt på at den nasjonale komiteen konkluderte med en anbefaling om én forskerskole, det samme gjorde universitetsstyret. En felles arbeidsgruppe med representanter fra de fagmiljøene som skal samarbeide, er også entydig i sin konklusjon. Arbeidsgruppas forslag er i tråd med UHRs kjennetegn og prinsipper, vurderingskomiteens konklusjon og tidligere vedtak i styret. Universitetsdirektøren vil derfor innstille på at universitetsstyret følger arbeidsgruppas forslag.

Programplanen som forelegges styret i vedlegg 1 baserer seg på arbeidsgruppas forslag til organisering, dvs ett felles program. Dersom styret følger Det medisinske fakultets forslag, kan programmet ikke godkjennes. Det må da sendes tilbake til fakultetene for omarbeiding, slik at det utgjør to studieretninger knyttet til to eksisterende programmer. 

Innstilling til vedtak:

1. Universitetsstyret støtter arbeidsgruppas forslag til organisering og forvaltning av Forskerskolen i molekylær- og strukturbiologi. 

2. Universitetsstyret godkjenner PhD-programmet i molekylær- og strukturbiologi.
3. Universitetsstyret ber Det matematisk-naturvitneskapelige fakultet og Det medisinske fakultet delegere beslutningsmyndighet til forskerskoleutvalget i saker som er relatert til forskerutdanningen.

Tromsø, 31.03.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør

